Sien, hierdie krag, hierdie hiperstaan, hipervastheid van Christendom is nie sommer iets wat net gebeur nie. Dis 'n berekening wat jy maak. Jy ag, jy redeneer. Ja, ons is nou is grendeltyd, ons ekononomie, aandele beurs, ons pensioenne, ons universiteite en skole, wat gaan gebeur oor 2 weke? Hoe gaan normaal lyk in die toekoms? Daar is baie dinge, maar in vergelyking met wie ek in Christus is, is dit niks. Wat is die sentrum van jou bestaan? Wat is jou hoofdoel? Dit gaan bepaal hoe vas jy kan staan...

Tweedens lees ons dat Moses verkies het (vrs 25)...en dat dit swaarkry tot gevolg gehad het. Hy het nie aspris die swaarkry gekies nie, hy het gekies om saam Israel te staan, en dit het swaarkry tot gevolg gehad. Gehoorsaam aan die Here bring dikwels swaarkry. Dink maar aan die res van Moses se geskiedenis. Die volk was halstarig! Omhulle te lei was geen grap nie. En tog het Moses dit gedoen, want die Here het hom geroep as leier. Hy het gehoorsaam gebly, al het dit baie dinge vir hom moeilik gemaak.

Trouens, kyk hoe die Here Moses voorberei het vir sy leierskap. Hy leer alles wat die koninklikes geleer het in die paleis. Hy kry die kennis van leierskap. Dan gaan bly Moses in die wildernis by eenvoudige mense sodat hy kan leer om hulle te verstaan, en nederig kan word. Met die moord op die Egiptenaar, sien ons bietjie arrogansie by Moses. 'n Prins van Egipte kon seker maar kwaad word en iemand dood maak as hy regtig wou, maar 'n kind van God kan nie...

Moses was nie gereed om te leier te wees nie. Die Here moes hom nog eers paar dinge leer. Dikwels lyk dit vir ons of gehoorsaamheid aan die Here ons geluk gaan wegneem, maar dit gaan nie. Gehoorsaamheid aan die Here beskerm ons eintlik teen baie groter dinge. As dit moeilik gaan, dan bly ons gehoorsaam, ten spyte van elke traan. Kon Moses die beloofde land ingaan? Nie Kanaän saam die Israeliete nie, maar in Matteus 17 lees ons van die verheerliking van Jesus op die berg, en wie is dan daar saam Jesus? Elia...en Moses. Moses het dalk die fisiese Kanaän gemis, maar hy is in 'n veel heerliker Kanaän!

Die laaste werkwoord wat ons vandag uit die teks uithaal van hoe om te hiperstaan, is vers 27: 'Hy het volhard soos iemand wat die onsienlike God sien.'

Hoe doen mens dit? Hebreërs 11:27 is dieselfde as Psalm 16:8 - 'Ek stel die HERE altyddeur voor my; omdat Hy aan my regterhand is, sal ek nie wankel nie.' Om die Here altyddeur voor jouself te stel beteken dat jy jouself heeltyd herinner aan wie God is. Om die onsienlike te sien. Moses kom by die Rooisee, en hy weet nie wat nou gaan gebeur nie. Die volk is natuurlik onmiddellik opstandig, en verkies eerder die bekende slawerny bo die onbekende van om God te volg. Moses sê dan vir die volk : 'Moenie bang wees nie, staan vas...' (Eks 14:13). Moses het geglo dat die Here se wysheid groter is as syne.

Hy het homself gevoed met die wysheid van God. Die Here het met Moses gepraat soos 'n man met sy vriend (Eks 33:11), Moses kon homself voed met God se waarheid. Ons het die Woord. Ons kan dit ook doen. Trouens, ons ken Iemand wat Moses maar net in die verte gesien het. Weet jy - in Moses sien ons al 'n skaduwee van 'n Groter Leier wat gaan kom om ons te lei na die beloofde land.

Hoe kan ons soos Moses tussen die Egiptenare en die Rooisee staan, en dan teenwoordigheid van gees behou? Om te kan hiperstaanmoet jy ag , mens moet dink en berekeninge maak, jy moet jou keuses maak in gehoorsaam aan God, en dan moet jy ook kyk na die wysheid van God.

In die wysheid van God kom daar iemand wat baie meer agterlaat as die Farao se paleis. Hy kom om sy kinders te kom vry maak, ten spyte daarvan dat Hy geweet het dat hulle hom gaan verwerp. Jesus staan op 'n stadium en kyk na Jerusalem, en dan hoor mens hoe breek sy hart: 'Jerusalem, Jerusalem...hoe dikwels wou Ek jou kinders bymekaarmaak soos 'n hen haar kuikens onder haar vlerke bymekaarmaak, maar julle wou nie!'